АҞӘА, лаҵара 22 - Sputnik. Алхас Ҷолокәуа Аԥсны ахада Аслан Бжьаниа иҿы иҟоу Амассатә информациатә хархәагақәа рымадаразы аусбарҭа аиҳабыс дҟаҵоуп.
Алхас Ҷолокәуа 2005-2011 шықәсақәа рзы ахада иҿы иҟоу Амассатә информациатә хархәагақәа рымадаразы аусбарҭа аиҳабы ихаҭыԥуаҩыс дыҟан. 2011-2014 шықәсақәа рзы Аԥсуа телерадиоеилахәыра адиректор хадас дыҟан.
Аҳәынҭқарра ахада ипресс-маӡаныҟәгаҩыс дҟаҵоуп ажурналист Марианна Кәыҵниаԥҳа.
Аԥсны ахада иеиҭалхрақәа мҩаԥган хәажәкыра 22 рзы. Ахадарахьы иқәгылан хҩык акандидатцәа - аоппозициатә блок аиҳабы Аслан Бжьаниа, апартиа "Акзаара" ахантәаҩы Леонид Ӡаԥшьба, Аԥсны аекономика аминистр Адгәыр Арӡынба.